OSNOVNA ŠKOLA

 **„1. LISTOPADA 1942.“**

**Čišla, Stožernog brigadira Ante Šaškora 54**

**POSLOVNIK**

 **O RADU ŠKOLSKIH VIJEĆA**

Čišla, ožujak 2021.g.

Na temelju članka 118. stavka 2. Zakona o odgoju i obrazovanju u osnovnoj i srednjoj školi („Narodne novine“ broj 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 07/17.,68/18.,98/19. i 64/20.), članka 25. i članka 171. Statuta Osnove škole „1. listopada 1942.“, Školski odbor Osnovne škole „1. listopada 1942.“ (u daljem tekstu: Škola) na sjednici održanoj

30.3. 2021. godine donio je:

**P O S L O V N I K**

**O RADU ŠKOLSKIH VIJEĆA**

**I. OPĆE ODREDBE**

**Članak 1.**

Poslovnikom o radu školskih vijeća (učiteljskog vijeća, razrednog vijeća, vijeća roditelja i vijeća učenika), uređuje se način rada školskih vijeća Osnovne škole „1.listopada 1942.“ (u daljnjem tekstu: Škola) i to:

* pripremanje sjednica,
* sazivanje sjednica, dostavljanje poziva i radnih materijala,
* rad i red na sjednicama,
* položaj članova,
* zapisnik i druga pitanja značajna za održavanje sjednica,
* izvješćivanje radnika i učenika o radu tijela.

**Članak 2.**

Odredbe Poslovnika o radu kolegijalnih tijela (u daljem tekstu: Poslovnik) primjenjuju se na članove te na druge osobe koje su nazočne na sjednicama i sudjeluju u radu kolegijalnog tijela.

**Članak 3.**

O pravilnoj primjeni odredaba ovoga poslovnika brine se predsjednik kolegijalnog tijela ili drugi član koji predsjedava sjednici.

**II. SJEDNICE VIJEĆA**

**1.Sazivanje i pripremanje sjednica**

**Članak 4.**

Vijeće radi na sjednicama.

Uz članove vijeća na sjednicama mogu biti nazočne i druge osobe ako su pozvane, uz odobrenje predsjednika, po službenoj dužnosti ili kada to pravo osobama pripada po zakonu odnosno općim aktima Škole.

Predstavnici sredstava javnog priopćavanja mogu biti nazočni na sjednicama tijela ako su pozvani na sjednicu ili na vlastiti zahtjev, a uz odobrenje predsjednika kolegijalnog tijela.

**Članak 5.**

Jedan primjerak poziva kojim se saziva sjednica stavlja se na oglasnu ploču Škole.

**Članak 6.**

Kada se na sjednicama vijeća raspravlja o pitanjima ili podacima koji predstavljaju poslovnu ili drugu tajnu prema zakonu ili općem aktu Škole, sjednice se održavaju samo uz nazočnost članova vijeća.

**Članak 7.**

Sjednice vijeća održavaju se prema potrebi.

**Članak 8.**

Sjednice vijeća održavaju se u sjedištu Škole.

Školska vijeća mogu donositi odluke održavanjem sjednice na daljinu (elektronička sjednica).

Elektronička sjednica održava se putem sredstava elektroničke komunikacije, ako je osigurana autentičnost poruke i pošiljatelja.

**Članak 9.**

Predsjednik vijeća priprema i razmatra materijale za sjednice i obavlja druge poslove za pripremanje sjednice. U pripremi sjednica predsjedniku pomaže ravnatelj ili druge osobe koje obavljaju poslove u svezi s pitanjima za raspravu na sjednici.

Sjednice se moraju pripremiti tako da se rad na sjednici odvija učinkovito i ekonomično, a odluke donose pravodobno i u skladu s propisima i općim aktima Škole.

Ako predsjednik vijeća ocijeni da pripremljeni materijal za sjednicu nije dovoljno stručno ili precizno urađen ili dokumentiran, vratit će ga na doradu ili ga neće uvrstiti za sjednicu.

**Članak 10.**

Prijedlog dnevnog reda sjednice sastavlja predsjednik školskog vijeća.

Kod predlaganja dnevnog reda predsjednik je dužan voditi računa:

* da se u dnevni red uvrste predmeti o kojima je tijelo ovlašteno raspravljati i odlučivati,
* da dnevni red ne bude preopsežan,
* da predmeti o kojima će se raspravljati i odlučivati na sjednici, budu obrađeni,

potkrijepljeni dokazima i obrazloženi tako da se članovi mogu upoznati s predmetom i

njemu raspravljati i odlučivati na istoj sjednici.

**Članak 11.**

Sjednicu saziva predsjednik vijeća.

Prijedlog za sazivanje sjednice može dati svaki član vijeća.

Predsjednik je obvezan sazvati sjednicu ako to traži 1/3 članova vijeća ili ravnatelj.

**Članak 12.**

Poziv na sjednicu dostavlja se:

* članovima,
* drugim osobama koje se u svezi s dnevnim redom pozivaju na sjednicu.

Poziv za sjednicu školskog vijeća može biti usmeni, pisani ili kao obavijest na oglasnoj ploči, ovisno o vijeću i osobama koje se pozivaju na sjednicu.

U slučaju održavanja elektroničke sjednice pisanim putem, npr. elektroničkom poštom, u pozivu za sjednicu koji se dostavlja svim članovima na njihovu e-mail adresu, uz dnevni red određuje se početak i završetak elektroničke sjednice.

Nakon završetka elektroničke sjednice sastavlja se zapisnik u čijem su privitku sva pristigla očitovanja.

**Članak 13.**

Pisani poziv za sjednicu obvezno sadrži:

* naznaku školskog vijeća koje se poziva na sjednicu,
* prijedlog dnevnog reda,
* mjesto i vrijeme održavanja sjednice,
* potpis predsjednika.

**2.Tijek sjednice**

**Članak 14.**

Sjednici predsjedava predsjednik vijeća, a u slučaju njegove spriječenosti zamjenik predsjednika (u daljem tekstu: predsjedatelj). Na sjednici Učiteljskog vijeća predsjedava ravnatelj škole ili osoba koju on ovlasti.

**Članak 15.**

Pravo odlučivanja na sjednici imaju samo članovi vijeća.

Ostali nazočni na sjednici imaju pravo sudjelovati u raspravi uz prethodnu suglasnost predsjedatelja, ali bez prava odlučivanja.

**Članak 16.**

Prije početka sjednice predsjedavatelj provjerava je li sjednici nazočna potrebna većina članova vijeća.

Predsjedatelj utvrđuje koji su od članova svoj izostanak opravdali.

Ako je na sjednici nazočan dostatan broj članova u skladu sa stavkom 1. ovoga članka, predsjedatelj započinje sjednicu.

Nakon započinjanja sjednice predsjedavatelj poziva članove da iznesu primjedbe na pročitani zapisnik s prethodne sjednice. Članovi odlučuju o iznesenim primjedbama, a nakon toga glasuju o prihvaćanju zapisnika s prethodne sjednice.

**Članak 17.**

Primjedbe na zapisnik iz članka 17. stavka 4. ovog poslovnika članovi daju usmeno kod usvajanja zapisnika s prethodne sjednice.

**Članak 18.**

Dnevni red sjednice utvrđuju članovi vijeća na temelju prijedloga dnevnog reda, koji je

naznačen u pozivu za sjednicu.

Svaki član ima pravo prije utvrđivanja dnevnog reda predložiti da se o pojedinoj točki dnevnog reda ne raspravlja ako ona nije odgovarajuće pripremljena ili ako na sjednici nije nazočan potrebni izvjestitelj.

Predsjedatelj sjednice proglašava utvrđeni dnevni red.

**Članak 19.**

Nakon utvrđenog dnevnog reda prelazi se na raspravu i odlučivanje o predmetima dnevnog reda, redoslijedom koji je utvrđen u dnevnom redu.

**Članak 20.**

Kada su članovima dostavljeni materijali za sjednicu na temelju kojih se donosi određena odluka ili zaključak, izvjestitelj je dužan samo kratko iznijeti sadržaj materijala ili predložene odluke odnosno zaključka.

**Članak 21.**

Na sjednici nitko ne može govoriti dok ne dobije riječ od predsjedavatelja sjednice.

Predsjedavatelj daje riječ prijavljenima za raspravu prema redoslijedu kojim su se prijavili.

Izvan reda prijavljivanja predsjedavatelj će dati riječ izvjestitelju o određenoj točki dnevnog reda ako on to zatraži ili ako je to potrebno zbog dopunskog objašnjenja pojedinog predmeta.

**Članak 22.**

Osoba koja sudjeluje u raspravi može o istom predmetu govoriti više puta ali samo uz dopuštenje predsjedatelja.

Na prijedlog predsjedavatelja ili člana, vijeće može odlučiti da se uskrati riječ sudioniku u raspravi koji je već govorio o istom predmetu.

Pravo na ponovno sudjelovanje u raspravi sudionik ima tek nakon što završe s izlaganjem osobe koje su se prvi put prijavile i dobile riječ.

**Članak 23.**

Sudionik u raspravi koji dobije riječ, obvezan je pridržavati se predmeta rasprave prema utvrđenom dnevnom redu.

Ako se sudionik u raspravi u svom izlaganju udalji od predmeta o kojem se raspravlja, predsjedavatelj ga treba upozoriti da se pridržava dnevnog reda.

Ako isti ne postupi prema upozorenju, predsjedavatelj mu treba uskratiti dalje sudjelovanje u raspravi o toj točki dnevnog reda.

**Članak 24.**

Sudionik u raspravi dužan je govoriti kratko i jasno i iznositi prijedloge za rješavanje predmeta o kojima se raspravlja.

Predsjedavatelj sjednice dužan je brinuti o tome da sudionika u raspravi nitko ne smeta za vrijeme njegova izlaganja.

**Članak 25.**

Vijeće na prijedlog predsjedatelja ili drugog člana može odlučiti da se rasprava o pojedinom predmetu prekine i da se predmet ponovno prouči ili dopuni, odnosno da se pribave dodatni podatci za iduću sjednicu.

**Članak 26.**

Kada se na sjednici raspravlja o podacima ili ispravama koje predstavljaju poslovnu ili drugu tajnu, predsjedavatelj će upozoriti članove vijeća da se ti podaci ili isprave smatraju tajnom i da su ih članovi dužni čuvati kao tajnu.

**Članak 27.**

Rasprava o pojedinoj točki dnevnog reda traje sve dok prijavljeni sudionici u raspravi ne završe svoja izlaganja.

Kada predsjedatelj potvrdi da više nema prijavljenih sudionika u raspravi o određenom predmetu, zaključit će raspravu.

Na prijedlog predsjedavatelja ili drugog člana vijeće može odlučiti da se rasprava o pojedinom predmetu zaključi i prije nego što svi prijavljeni dobiju riječ, ako je predmet dovoljno razmotren i o njemu se može valjano odlučiti.

**3.Održavanje reda i stegovne mjere**

**Članak 28.**

Svakoj osobi koja sudjeluje u radu na sjednici, ukoliko se ne pridržava reda i ne poštuje

odredbe ovoga poslovnika, mogu se izreći ove stegovne mjere:

* opomena,
* oduzimanje riječi,
* udaljavanje sa sjednice.

**Članak 29.**

Opomena se izriče svakoj osobi koja svojim ponašanjem ili izlaganjem na sjednici postupa

suprotno odredbama ovoga poslovnika ili remeti rad sjednice.

Opomenu izriče predsjedatelj sjednice.

**Članak 30.**

Mjera oduzimanja riječi izriče se svakoj osobi koja svojim ponašanjem, izjavama ili nepoštivanjem odredaba ovoga poslovnika remeti rad sjednice, a već prije toga joj je na istoj sjednici izrečena opomena.

Mjeru oduzimanja riječi izriče predsjedatelj sjednice.

**Članak 31.**

Mjera udaljavanja sa sjednice izriče se svakoj osobi koja ne postupa prema nalogu predsjedavatelja, koji joj je ranije izrekao mjeru oduzimanja riječi ili koja na drugi način toliko narušava red i krši odredbe ovoga poslovnika da dovodi u pitanje daljnje održavanje sjednice.

Mjeru udaljavanja sa sjednice, na prijedlog predsjedatelja, izriče školsko vijeće.

Osoba kojoj je izrečena mjera udaljavanja sa sjednice, dužna je odmah napustiti prostor u kojem se održava sjednica.

Udaljavanje sa sjednice odnosi se samo na sjednicu na kojoj je ova mjera izrečena.

**4.Odgađanje i prekid sjednice**

**Članak 32.**

Sjednica vijeća odgodit će se kada nastupe okolnosti koje onemogućuju održavanje sjednice u zakazano vrijeme.

Sjednica će se odgoditi i kada se prije započinjanja sjednice utvrdi da na sjednici nije nazočan potreban broj članova tijela.

Sjednicu odgađa predsjedavatelj sjednice.

**Članak 33.**

Sjednica se prekida:

* kada se tijekom sjednice broj nazočnih članova smanji ispod broja potrebitog za

održavanje sjednice,

* kada dođe do težeg remećenja reda na sjednici, a predsjedavatelj nije u mogućnosti održati

red primjenom mjera iz članka 29. ovoga poslovnika

* kada o pojedinom predmetu treba pribaviti dodatne podatke ili isprave.

Sjednicu prekida predsjedavatelj sjednice.

Ako pojedini član smatra da nema razloga za prekid sjednice, on može predložiti da se sjednica nastavi.

Odluku o nastavku sjednice donosi vijeće.

**Članak 34.**

Kada je sjednica odgođena ili prekinuta, predsjedavatelj izvješćuje nazočne članove o novom vremenu održavanja sjednice.

**5.Odlučivanje na sjednici**

**Članak 35.**

Nakon završene rasprave o pojedinoj točki dnevnog reda u skladu s člankom 27. ovoga poslovnika vijeće pristupa odlučivanju.

Za pravovaljano raspravljanje i odlučivanje potrebno je da na sjednici bude nazočna natpolovična većina ukupnog broja članova vijeća.

Prije glasovanja predsjedavatelj oblikuje odluku ili zaključak koji se treba donijeti u svezi s

pojedinom točkom dnevnog reda.

**Članak 36.**

Školsko vijeće odlučuje javnim glasovanjem, osim kada je zakonom ili statutom Škole, odnosno prethodnom odlukom vijeća određeno da se o pojedinom predmetu glasuje tajno.

Članovi glasuju javno tako da se dizanjem ruke izjašnjavaju „za“ ili „protiv***“*** prijedloga odluke odnosno zaključka.

Članovi glasuju tajno tako da na glasačkom listiću zaokruže redni broj ispred osobe ili prijedloga za koji glasuju.

**Članak 37.**

Vijeće odlučuje većinom glasova nazočnih članova, osim kada je zakonom ili statutom određeno drukčije.

Rezultate glasovanja utvrđuje predsjedavatelj sjednice.

Na temelju rezultata glasovanja predsjedavatelj sjednice objavljuje je li određeni prijedlog usvojen ili odbijen.

**Članak 38.**

Kod odlučivanja o obvezama radnih tijela ili pojedinaca mora biti razvidno tko je izvršitelj, u

kojem roku i na koji će način izvijestiti članove tijela o izvršenju obveze.

**Članak 39.**

Nakon što su svi predmeti predviđeni dnevnim redom raspravljeni i o njima odlučeno, predsjedavatelj zaključuje sjednicu.

**III. PRAVA I DUŽNOSTI ČLANOVA**

**Članak 40.**

Član školskog vijeća ima prava i dužnosti:

* sudjelovati na sjednicama vijeća i na njima govoriti i glasovati,
* postavljati pitanja predsjedniku i drugim osobama koje sudjeluju u radu na sjednici,
* podnositi prijedloge i zahtijevati da se o njima raspravlja i odlučuje na sjednicama,
* sudjelovati na sjednicama radnih tijela koje osniva vijeće,
* prihvatiti izbor u radna tijela ako vijeće donese takvu odluku.

Član vijeća ima i druga prava i dužnosti utvrđene odredbama zakona, općih akata

Škole i odredbama ovoga poslovnika.

**Članak 41.**

Članu vijeća obvezno se dostavlja:

* poziv na sjednicu, a za Učiteljsko vijeće vrijedi poziv svima na oglasnoj ploči škole,
* materijal koji se priprema za sjednicu,

Članovima školskih vijeća moraju biti dostupni svi materijali koji se odnose na raspravu i

odlučivanje na sjednici.

**Članak 42.**

Član vijeća može od ravnatelja Škole tražiti obavijesti i na uvid materijale, analize i druge tekstove koji su mu kao članu vijeća potrebni.

**Članak 43.**

Član vijeća dužan je čuvati poslovnu tajnu i druge povjerljive podatke o Školi koje dozna u obavljanju dužnosti člana.

Član koji postupi suprotno stavku 1. ovoga članka, odgovoran je Školi prema općim propisima obveznog prava.

**Članak 44.**

Za vrijeme dok obavlja dužnost člana vijeća, član ne smije koristiti ni isticati podatke o svom članstvu na način kojim bi ostvario neke interese ili povlastice.

**IV. ZAPISNIK I AKTI SA SJEDNICE**

**Članak 45.**

O radu sjednice školskih vijeća vodi se zapisnik.

Zapisnik vodi član vijeća kojega na sjednici odredi predsjedavatelj ili koji je izabran za zapisničara.

**Članak 46.**

Zapisnik ima obilježje isprave kojom se potvrđuje rad i oblik rada vijeća.

Zapisnik sadrži:

* redni broj sjednice, mjesto i vrijeme održavanja sjednice,
* ime i prezime predsjedavatelja, imena i prezimena članova nazočnih na sjednici,
* imena članova koji su opravdali svoj izostanak,
* imena ostalih osoba nazočnih na sjednici,
* potvrdu da je na sjednici nazočan potreban broj članova za pravovaljano odlučivanje,
* predloženi i usvojeni dnevni red,
* tijek rada na sjednici i predmete o kojima se raspravljalo te imena osoba koje su sudjelovale

u raspravi i sažet prikaz njihova izlaganja,

* rezultate glasovanja o pojedinim prijedlozima odnosno točkama dnevnog reda,
* izdvojeno mišljenje pojedinog člana, ako on zatraži da se to unese u zapisnik,
* vrijeme zaključivanja ili prekida sjednice,
* oznaku priloga koji su sastavni dio zapisnika,
* potpis predsjedatelja sjednice i zapisničara.

Zapisnik se sastavlja na sjednici vijeća, a čistopis zapisnika se izrađuje u potrebnom broju primjeraka.

Rok za dostavu čistopisa zapisnika je 15 dana od održane sjednice.

**Članak 47.**

Čistopis zapisnika potpisuju predsjedavatelj sjednice na koju se zapisnik odnosi te zapisničar.

Po jedan primjerak čistopisa zapisnika dostavlja se predsjedniku i članovima, jedan primjerak ravnatelju, a jedan primjerak se čuva u pismohrani Škole.

**Članak 48.**

Ako se zapisnik sastoji od više listova (stranica), na svakom listu mora biti potpis predsjedavatelja sjednice i zapisničara. Svaka stranica zapisnika mora biti označena rednim brojem.

**Članak 49.**

Ako je u zapisniku bilo što pogrešno zapisano, dopušteno je pogrešku precrtati, s tim da ostane vidljivo što je prvobitno bilo zapisano. Ispravak se može učiniti između redova ili na kraju zapisnika. Ispravak će svojim potpisom ovjeriti predsjedavatelj sjednice i zapisničar.

Nije dopušteno zapisnik uništiti ili ga zamijeniti novim.

**Članak 50.**

Oblikovanje odluka i zaključaka u zapisnik vrši predsjedatelj sjednice. Odluke donesene na

sjednici objavljuju se na oglasnoj ploči.

O objavljivanju Odluka brinu se predsjednik vijeća i ravnatelj.

**Članak 51.**

Svakom radniku ili roditelju odnosno staratelju učenika,koji ima pravni interes, mora se na

njegov zahtjev omogućiti uvid u zapisnik sa sjednice vijeća.

Postojanje pravnog interesa ocjenjuje predsjednik vijeća.

Izvodi, prijepisi i preslike zapisnika mogu se davati ovlaštenim tijelima i osobama izvan Škole samo na njihov pisani zahtjev.

**Članak 52.**

Tekst općeg ili pojedinačnog akta koji je na sjednici donijelo vijeće, potpisuje predsjedavatelj te sjednice.

**V. PRIJELAZNE I ZAVRŠNE ODREDBE**

**Članak 53.**

Odredbe ovoga Poslovnika na odgovarajući način primjenjivat će se i na radna tijela koja imenuje vijeće Škole kao i na rad Školskog odbora u dijelu koji se odnosi da se sazivanje i održavanje sjednica Školskog odbora može sazvati usmeno, telefonskim putem ili elektroničkim putem.

**Članak 54.**

Ovaj Poslovnik stupa na snagu dan nakon dana objave na oglasnoj ploči Škole.

**Članak 55.**

Stupanjem na snagu ovog Poslovnika prestaje važiti Poslovnik o radu Školskih vijeća od 28. siječnja 2009. godine.

Predsjednik školskog odbora:

Ivana Brekalo, prof.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ovaj Poslovnik objavljen je na oglasnoj ploči dana 31.3. 2021. godine te stupa na snagu 1.4.2021. godine.

KLASA: 011-01/21-01/53

URBROJ: 2155-14-03-21-3

Čišla, 30.3. 2021. godine

Ravnatelj:

Ivan Sladojević, prof.

\_\_\_\_\_\_\_\_\_\_\_\_\_\_\_\_\_\_\_\_\_\_